Diari Oficial de la Generalitat Valenciana


Sumari del DOGV 8438, del 05-12-2018 (2018/11409)

DECRET 215/2018, de 30 de novembre, del Consell, pel qual es concedeix la Distinció per la Defensa dels Drets i Llibertats Constitucionals a Pascual Sala Sánchez.
------------------------------------------------------------------------------------------------------------------------------------------------------------------

### Dades del document

Número de DOGV
:   8438

Data del DOGV
:   05-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11870


Data del document
:   30-11-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 215/2018, de 30 de novembre, del Consell, pel qual es concedeix la Distinció per la Defensa dels Drets i Llibertats Constitucionals a Pascual Sala Sánchez. [2018/11202]  
El Consell va aprovar el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el dia de la Constitució espanyola a la Comunitat Valenciana, amb la concessió d'una distinció de caràcter honorífic que reconega la trajectòria de persones o entitats que hagen destacat en la defensa i promoció dels drets, llibertats i deures que recull el títol I de la Constitució.  
  
El magistrat i jurista Pascual Sala Sánchez va nàixer a València, el 18 de juny de 1935. Llicenciat en Dret per la Universitat de València, el seu magisteri s'estén a tots els àmbits del dret públic des del seu ingrés a la carrera judicial en 1962, amb el número u de la seua promoció, on va ocupar diverses places fins al seu nomenament per oposició en 1972, com a magistrat de la jurisdicció contenciosa administrativa, que ha sigut el fil conductor de la seua intensa trajectòria com a jurista.  
En 1982 fou nomenat conseller del Tribunal de Comptes i en 1986 va accedir a la Sala contenciosa administrativa del Tribunal Suprem. A proposta del Ple del Tribunal de Comptes va ser designat president d'aquest tribunal en 1988.  
Des de 1990 a 1996 va exercir la Presidència del Consell General del Poder Judicial i del Tribunal Suprem. Magistrat del Tribunal Constitucional a proposta del Consell General del Poder Judicial des de 2004, el 2011 va ser nomenat president fins a 2013.  
Durant la dictadura va integrar l'organització Justícia Democràtica, de la qual formaven part professionals de l'àmbit judicial oposats al règim franquista i que treballaven per l'establiment de la democràcia a Espanya.  
Ha rebut diversos premis, distincions i reconeixements a la seua labor i trajectòria professional i cívica, com la Medalla al Mèrit Constitucional, la Gran Creu de Sant Ramon de Penyafort, i la Gran Creu del Reial i Distingit Orde de Carles III.  
En 2014 va ser investit doctor honoris causa per la Universitat de València.  
Per tot això, d'acord amb l'article 3 del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals, en reconeixement a la seua trajectòria cívica i professional on el dret s'entén com una garantia ferma de construcció dels drets tant socials com econòmics de les persones, a proposta del president de la Generalitat, amb la deliberació prèvia del Consell, en la reunió de 30 de novembre de 2018,  
  
  
Decrete  
  
Concedir la Distinció per la Defensa dels Drets i Llibertats Constitucionals a Pascual Sala Sánchez.  
  
València, 30 de novembre de 2018  
  
El president de la Generalitat,  
XIMO PUIG I FERRER